  Анжелика Тихонова корреспондент Удмуртиын Быдӟым Атыкай ожын Вормонлы 75 ар тырмонлы сӥзем «Песни Победы всем миром» флешмоб мытӥзы. Пыриськисьёслы ож яке Вормон сярысь кырӟан быдэстыны но мерлыко вотэсъёсы видео куштыны ӵекто. Со сярысь элькун тӧролэн но кивалтэтлэн пресс-службаез ивортэ. Ӵектос элькунамы улӥсьёслы быдӟым нунал сярысь тодэ вайытон но Вормон нуналэз туала югдурын дорысь потатэк но, онлайн амалэн, пусйыны луэ шуыса возьматон понна радъяське. Удмуртиысь тӧролэн но кивалтэтлэн администрацизылэн тӧроез Сергей Смирнов огазьын лэсьтэм уж котьку но мылкыдэз ӝутэ, асьмелэсь ӵошен луэммес, одӥг дунлыкъёслэсь шумпотэммес возьматэ шуыса пусйиз. Та учырын со – Быдӟым Атыкай ож но отын Вормон, калыкмылэн быдӟым подвигез. Озьы ик флешмоб – со ветеранъёсмылы, тазалыксылы кышкытлык кылдытытэк, тау карыны, мылкыдзэс ӝутыны, ми соосты тодамы возиськомы но подвигзы понна котьку тау каром шуыса возьматыны луонлык Сергей Смирнов, Удмуртиысь тӧролэн но кивалтэтлэн администрацизылэн кивалтӥсезФлешмобе пыриськон понна ож яке Вормон сярысь кырӟан кырӟаса видео лэсьтоно. Кырӟанэз оген, ужъюлтошъёсын, эшъёсын яке семьяен быдэстыны луэ.  Видеоез «ВКонтакте», «Инстаграм», «Одноклассники» яке «Фейсбук» мерлыко вотэсысь ас яке ужъя баме #песнипобедывсеммиром но #адампеснипобеды хештегъёсын пусйыса поттоно. Видео улэ гожтоно, кинлы эстафетаез сётӥськоды (пыриськисьёс котькытысь луыны быгато). Тужгес устооссэ видеороликъёсты «Песни нашей Победы» ӵектослэн финалаз бадӟым экран вылын возьматозы. Тодэ вайытом, Удмуртиын улӥсьёслы, ожысь гожтэтъёсты, кылбуръёсты удмурт кылын лыдӟыса, «Наследие Победы» огъяросси вотэс-акцие пыриськыны ӵекто. Тегъёс: Мерлык Лулчеберет мерлыковотэс Удмуртия ВормонНунал БыдӟымАтыкайож кырӟан  